NARIADENIE KOMISIE (ES) č. 690/2007
z 19. júna 2007,
ktorým sa mení a dopĺňa nariadenie Rady (ES) č. 1412/2006 o určitých reštriktívnych opatreniach voči Libanonu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1412/2006 z 25. septembra 2006 o určitých reštriktívnych opatreniach voči Libanonu (1), a najmä na jeho článok 5,
keďže:
(1)
V prílohe k nariadeniu (ES) č. 1412/2006 je uvedený zoznam príslušných orgánov, ktorým sú udelené špecifické funkcie spojené s vykonávaním uvedeného nariadenia.
(2)
V súvislosti s pristúpením Bulharska a Rumunska sa nariadením Rady (ES) č. 1791/2006 (2) upravilo niekoľko aktov, ktoré inštitúcie prijali. Príloha k nariadeniu (ES) č. 1412/2006 však zostala bez zmeny.
(3)
Bulharsko a Rumunsko poskytli informácie o svojich príslušných orgánoch. Tieto orgány je preto potrebné doplniť do prílohy k nariadeniu (ES) č. 1412/2006 odo dňa, keď Bulharsko a Rumunsko pristúpili k Európskemu spoločenstvu,
PRIJALA TOTO NARIADENIE:
Článok 1
Príloha k nariadeniu (ES) č. 1412/2006 sa mení a dopĺňa tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. júna 2007